Jong Vrystaat-vrou in motor doodgeskiet | Maroela Media
ŉ Jong vrou van Sasolburg is Maandag dood toe sy agter die stuurwiel van haar motor geskiet is.
Sers. Sellwane Mapamela, woordvoerder van die polisie, het gesê Patricia Mokoena (22) het omstreeks 19:20 in haar swart Chevrolet-bakkie in DF Malanstraat gery. ŉ 54-jarige man was saam met haar in die bakkie.
“Toe hulle net verby die vulstasie in die straat ry, het ŉ silwer VW Polo verskyn en hulle van die pad af probeer dwing. Mokoena het beheer oor die bakkie verloor en teen ŉ struktuur gebots,” het Mapamela gesê. “Die insittendes in die Polo het met vuurwapens op Mokoena losgebrand en sy is noodlottig gewond. Sy is op die toneel dood.”
Die Polo het saam met ŉ Toyota-minibus van die toneel weggejaag. Volgens Mapamela is die bakkie se passasier in die hospitaal opgeneem met geringe kopbeserings, maar hy is later weer ontslaan.
ŉ Saak van moord word ondersoek, maar geen motief is in hierdie stadium bekend nie. “Die polisie versoek enigiemand met meer inligting om die ondersoekbeampte, kapt. Mbuyiswa Jack, by 076 669 5587 of 016 973 2192 te kontak,” het sy gesê.